IHLทุ่มปันผลสุดตัว
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
18 ส.ค. 2554

ผู้บริหารย้ำปีนี้โตโดดเด่น30% อานิสงส์อีโคคาร์ยอดรถยนต์ฟื้น
โพสต์ทูเดย์ — “องอาจ” บิ๊ก IHL ย้ำนโยบายกำไรเท่าไรแจกเงินปันผลเกลี้ยง ส่งสัญญาณปีนี้พุ่งกระฉูด อานิสงส์งานมอเตอร์โชว์ และรถอีโคคาร์ กระตุ้นยอดขายโต 30% 
นายองอาจ ดำรงสกุลวงษ์ ประธานเจ้าหน้าที่บริหารและรองประธานกรรมการ บริษัท อินเตอร์ไฮด์ (IHL) เปิดเผยว่า บริษัทมีนโยบายจ่ายเงินปันผลผู้ถือหุ้นไม่ต่ำกว่า 40% ของกำไรสุทธิ ซึ่งปี 2552 จ่ายทั้งหมด 100% และภายหลังที่นายองอาจซื้อหุ้นคืนจากกลุ่มผู้ถือหุ้นซูมิโตโม 20% แล้ว รวมกลุ่มถือหุ้นทั้งสิ้น 64% จะมุ่งทำงานเพื่อรับผลตอบแทนที่ดีจากการลงทุน
“ผมทำงานเพื่อเงินปันผล มีเท่าไรผมจ่ายหมด ปีที่ผ่านมาจ่าย 100% ไม่ต้องสำรองเงินไว้ลงทุน เพราะได้กันเงินสำรอง 105 ล้านบาท ที่ศาลชั้นต้นตัดสินชนะคดีกับบรรษัทบริหารสินทรัพย์ไทย (บสท.) ไว้แล้ว รวมทั้งบริษัทได้เก็บเงินจากผลดำเนินงานแต่ละเดือน 50 ล้านบาท ไว้สำหรับการลงทุนใหม่ๆ” นายองอาจ กล่าว
สำหรับแผนการลงทุนปีนี้นั้น ยังไม่มีแผนการลงทุนใหม่ๆ โดยจะผลิตตามคำสั่งซื้อเบาะหนังรถยนต์ที่ขณะนี้มีงานในมือต่อเนื่องไปถึงไตรมาส 2 หรือประมาณ 500 ล้านบาท โต 20% จากไตรมาส 4 ปี 2552 ซึ่งมียอดขาย 420 ล้านบาท 
นายองอาจ กล่าวว่า ทั้งปี 2553 ยอดขาย 1,700 ล้านบาท โตได้ 30% จากปีก่อนทำได้ 1,300 ล้านบาท เนื่องจากได้รับผลจากงานมอเตอร์โชว์ ซึ่งจำนวนยอดสั่งซื้อรถยนต์เพิ่มขึ้นอย่างมีนัยสำคัญ รวมทั้งคำสั่งเบาะหนังจากรถอีโคคาร์
นอกจากนี้ คาดว่าปีนี้กำไรขั้นต้น (มาร์จิน) จะดีกว่าไตรมาส 4 ปีที่ผ่านมาที่ระดับ 15% ผลจากอุตสาหกรรมรถยนต์ฟื้นตัวต่อเนื่อง ส่งผลให้ยอดขายและรายได้เติบโตในทิศทางดีขึ้น รวมทั้งบริษัทได้ปรับปรุงขบวนการบริหารงาน จัดการกระบวนการผลิต และการจัดการภายในองค์กร ทำให้ต้นทุนบางส่วนลดลง และมีแนวโน้มผลดำเนินงานปีนี้เติบโตโดดเด่นเทียบกับปีก่อน 
สำหรับการถือหุ้นจำนวน 64% ของนายองอาจ ยืนยันว่าไม่ขายหุ้นออกสักหุ้นเดียว แม้ว่าราคาหุ้นจะปรับตัวขึ้นไปก็ตาม ส่วนซูมิโตโม หลังจากขายหุ้นออกแล้ว 20% ไม่กระทบธุรกิจ เพราะยังเป็นพันธมิตรและคู่ค้าที่ดีต่อกัน
“สอบถามเข้ามามากว่าทำไมซูมิโตโมถึงขายให้ผมราคา 3.80 บาท ขณะที่ราคาในกระดานสูงกว่านี้ ซึ่งเป็นตามเงื่อนไขเดิมที่ตกลงกันไว้ตั้งแต่ปี 2552 ขณะเกิดวิกฤตการเงินโลก ภาวะอุตสาหกรรมรถยนต์ตกต่ำ สถาบันการเงินไม่ปล่อยสินเชื่อหมวดยานยนต์ แต่ตอนนี้ไม่มีปัญหาแล้ว ซูมิโตโมขายออกไปยังมีกำไรเล็กน้อย เพราะเข้ามาลงทุนก่อนหุ้นเข้าตลาดหุ้น 2 ปี” นายองอาจ กล่าว 
นายอวยชัย มติธนวิรุฬห์ กรรมการและผู้อำนวยการฝ่ายธุรกิจยานพาหนะและโครงสร้างพื้นฐาน บริษัท ซูมิโตโม คอร์ปอเรชั่น ไทยแลนด์ กล่าวว่า การขายหุ้น IHL เป็นการเปลี่ยนแปลงนโยบายการลงทุนภายในของกลุ่มซูมิโตโม ไม่กระทบธุรกิจของ IHL และยังเป็นคู่ค้าพันธมิตรที่ดีต่อกัน ซึ่งหลังขายหุ้นกลุ่มซูมิโตโม สนใจลงทุนธุรกิจพลังงาน